Etien Velikonja naslednji dve leti in pol v Olimpiji

Ljubljana - NK Olimpija Ljubljana je danes dosegel dogovor z nekdanjim slovenskim reprezentančnim napadalcem Etienom Velikonjo. 27-letni Primorec je z državnimi nogometnimi prvaki podpisal 2,5-letno pogodbo (do 01.01.2019), v Ljubljano pa prihaja kot prost igralec, saj se je njegova pogodba z angleškim drugoligašem Cardiffom iztekla. V minuli sezoni je Velikonja igral v vlogi posojenega nogometaša za Lierse v 2. belgijski ligi in na 29-ih tekmah dosegel 24 zadetkov.



Za reprezentančne selekcije (U-19, U-21, članska) je zbral 20 nastopov in dosegel 4 zadetke.

»Zelo sem vesel, da sem postal član NK Olimpija Ljubljana. Verjamem, da je to pravi korak v moji karieri. V prihodnje bom storil vse, da prispevam svoj delež k začrtanim ciljem Olimpije in ji pomagam do odmevnega rezultata v Evropi in novih uspehov na domačem prizorišču. Želim si, da bi navijači prepoznali moj trud, sam pa bom storil vse, kar je v moji moči, da bom njihovo zaupanje upravičil z zadetki,« je bil kratek in jedrnat novopečeni napadalec zeleno-belih Etien Velikonja.



Športni direktor NK Olimpija Ljubljana Nenad Protega pa je dodal: »Ne skrivamo velikega zadovoljstva, da smo v svoje vrste privabili zelo kakovostnega nogometaša. Etien je izjemen fant in velik profesionalec, ki po našem mnenju sodi v garderobo državnih prvakov. Poleg izjemnega nogometnega znanja ga odlikuje tudi značajska stabilnost, kar je bilo, je in bo v Olimpiji vselej cenjeno. S prihodom Velikonje začenjamo s krepitvijo moštva za naslednjo sezono. Obljubili smo, da bomo našemu odličnemu moštvu priključili še nekaj kakovostnih posameznikov. Razmišljali bomo tako za danes kot tudi za jutri.«



Foto: SPS.